Երբվանի՞ց սկսեց խղճալ ինքնահավան, վայելչատես, հաջողության ճարտարապետի համբավ վայելող այս տղամարդուն, անկախ Հայաստանի այս ամենակարկառուն գործիչներից մեկին, առանց որի խորհրդարանական նիստերն աղքատ են, կառավարության աշխատանքը՝ դժգույն, հասարակական միջոցառումները՝ դատարկ: Նա հենց հիմա, իր 44 տարիների պաշարով կարող է Հոլիվուդում աստղ հռչակվել, կարող է նույնիսկ ֆուտբոլային ցանկացած թիմում արտիստական խաղ ցուցադրել: Ճերմակող մազերի գեղեցիկ կտրվածքով երիզված բարձր ճակատը խելքի, իմաստության պերճաբան վկայական է ու միայն աչքերի ամպն է մատնում, որ բնության այդ ամբողջ կերտվածքը իր նախասկզբնական մտահղացմանը չի ծառայում: Թանձրաթարթիչ աչքերն սկսել են հաճախ անորոշ կետի գամվել, անշարժանալ, ապա հանկարծակի արթնանալ ու կատաղի արագությամբ տեսադաշտեր փոխել: